
ABSTRACT
De la introducerea extinsă a TVA reduse, în anul 1993, experienţa de două decenii arată că efectele acestor măsuri au depins, în principal, de scopurile şi costurile bugetare necesare aplicării lor în statele membre. În perioada primului deceniu (1993-2003) a avut loc o extindere şi o diversificare a TVA redus, mai ales la produsele agricole şi alimentare, măsuri care au avut efecte sociale pozitive, mai ales în condiţiile în care statele membre au putut susţine costurile implicite ale aplicării acestor politici. Ulterior, la nivel european, un rol deosebit l-a avut respectarea criteriilor de la Copenhaga, ceea ce a sporit gradul de rigoare bugetară impus statelor membre, pentru încadrarea în deficitele bugetare stabilite de prevederile Uniunii Europene Economice şi Monetare. Studiile europene şi internaţionale arată că, începând din anul 2008, an în care s-a manifestat puternic criza financiară şi economică la nivel mondial şi european, a avut loc o creştere a TVA standard şi s-au manifestat efecte contradictorii, uneori negative, ale aplicării TVA reduse, datorate mai ales faptului că statele au luat măsuri de reducere a cheltuielilor bugetare care au influenţat direct şi indirect aceste efecte.

Studiile de impact realizate la nivel naţional şi european au luat în considerare contextul global al acestor evoluţii şi condiţiile economico-sociale, politice concrete naţionale şi europene. Din acest motiv, metodele şi tehnicile de evaluare au devenit din ce în ce mai complexe şi precise, luând în calcul corelaţii multiple şi factori diverşi, capabili a reflecta efectele reale ale acestor măsuri de-a lungul timpului şi în spaţii economice diverse.

În acest context, cercetările arată o diferenţă clară între efectele aplicării cotelor reduse la produsele agricole şi agro-alimentare în prima perioadă a introducerii lor, în statele membre mai vechi, cu economii consolidate, şi perioada ultimului deceniu, perioadă în care a avut loc extinderea Uniunii Europene spre statele foste comuniste când s-a manifestat o prudenţă deosebită în raport cu astfel de politici. 

În această ultimă decadă au avut loc numeroase schimbări ale TVA standard şi a TVA redus, motiv pentru care am considerat necesar a actualiza lucrările elaborate anterior
 pe această temă. Analiza pe state a nivelurilor TVA reduse la produse agro-alimentare arată diferenţe importante între statele membre mai vechi şi statele noi membre UE, state care au aplicat aceste reduceri în condiţii economice naţionale şi europene mult diferite. În acest context, multe analize de impact realizate de statele membre cu experienţă în domeniu, în perioadele anterioare, sunt relativ puţin relevante pentru statele intrate mai târziu în spaţiul comunitar. În acelaşi timp, trebuie făcută distincţia între efectele produse pe termen scurt şi efectele pe termen lung şi trebuie luată în considerare dinamica acestor efecte. 

În lucrare am prezentat principalele studii de impact realizate la nivel european, dar şi recentele evaluări ale unor organizaţii economice internaţionale, precum Fondul Monetar Internaţional, Banca Mondială, OECD. 
Lucrarea este relevantă pentru situaţia actuală a României care se confruntă cu aceste provocări legate de evaluarea efectelor pe termen scurt şi mediu, mai ales în legătură cu evaluarea şi acoperirea costurilor bugetare necesare aplicării acestor reduceri.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

1. SCURTĂ PREZENTARE A PROBLEMATICII APLICĂRII TVA LA NIVEL COMUNITAR
Încă din anul 1967, Comunitatea Europeană a pus problema aplicării unei taxe pe valoarea adăugată, o taxă unică, aplicată pe bunuri şi servicii (prescurtată TVA), armonizată în timp, care era menită a consolida libera circulaţie pe piaţă, una din caracteristicile spaţiului economic european. Totuşi, această taxă nu a fost niciodată în întregime armonizată. Prevederile au fost cuprinse în Directiva 67/227/ CEE din 11 aprilie 1967 care a stabilit principiile sistemului comunitar de TVA. Directiva a intrat în vigoare în anul 1970 şi a fost pusă în aplicare de toate statele membre până în anul 1974. În anul 1977 a fost elaborată Directiva 77/388/CEE, adaptată noii situaţii economice şi sociale din Europa, directivă care a fost ulterior modificată de mai multe ori. Conform sistemului iniţial, statele membre se angajau să aplice o taxă normală  unică de minimum 15% şi puteau aplica două taxe reduse fixate la minimum 5%, aplicate la alegere, pentru anumite categorii de bunuri şi servicii. 
În anul 1992 s-a încheiat un acord referitor la gradul armonizării în acest domeniu care a ţinut cont, pe de o parte, de condiţiile necesare pentru a evita distorsionarea concurenţei şi, pe de altă parte, de gradul de armonizare care a fost corelat cu locul de origine al aplicării taxei
. În anul 1993, statele membre au fost autorizate să aplice una sau mai multe TVA reduse, taxe care fuseseră introduse de multe state membre, conform respectării principiului subsidiarităţii, statele membre dispunând de o marjă de manevră prin care au obţinut derogări în diferite domenii. În acest context, Comisia Europeană a impus anumite limite acestei flexibilităţi, acordate conform principiului subsidiarităţii, recunoscându-se astfel voinţa politică a multor state membre de a aplica taxe reduse, mai ales in scopuri sociale, la produse de bază. În acelaşi timp, au fost menţionate, încă de la început, dificultăţile economice şi bugetare create în acest proces de trecere la TVA redusă, uneori cu 10 sau 15 puncte mai jos faţă de taxa normală. Comisia Europeană a evaluat efectele aplicării TVA redusă şi a stabilit că este necesar a stabili clar logica adoptării unor astfel de măsuri de reducere şi nevoia contrabalansării flexibilităţii prin reducerea costurilor aplicării acestora. La nivel european a avut loc un profund proces de analiză referitor la aria de cuprindere a acestor TVA reduse, referitoare la nivelul şi eficienţa acestora, mai ales din perspectiva consumatorilor finali. După aproape un deceniu de la încheierea acordului, experienţa acumulată a arătat că era nevoie de adoptarea unor noi reglementări, adaptate schimbărilor produse în această perioadă. 
În anul 2003, Comisia Europeană a prezentat o propunere de revizuire a taxelor reduse
 care a dus, mai târziu, la adoptarea Directivei 2006/112/CE, cu Anexele corespunzătoare şi Regulamentele de aplicare. Conform articolului 395 al Directivei 2006/112/ CE, statele membre pot fi autorizate, printr-o procedură anume,  să obţină o derogare de la regulile comune în materia TVA, cu scopul de a simplifica perceperea taxelor, de a evita anumite fraude sau evaziunea fiscală. În acest scop, Comisia Europeana face publică periodic lista cu derogările în vigoare
, ca şi lista cu derogările individuale solicitate a fi autorizate
, precum şi lista notificărilor recente
. Principalele documente care reglementează în prezent aplicarea TVA în Uniunea Europeană sunt Directiva 2006/112/CE, versiunea consolidată
, după modificările aduse de  Directiva 2010/23/UE, al cărei ultim raport a fost publicat recent
; Regulamentul nr. 282/2011
, Regulamentul nr. 904/ 2010 şi alte documente referitoare la aplicarea directivei
. 
Conform acestor documente, taxa pe valoarea adăugată este un impozit indirect, suportat de consumatorul final al bunului/serviciului respectiv. Taxa pe valoarea adăugată este un impozit  indirect deoarece se aplică pe fiecare stadiu al circuitului economic al produsului final, asupra valorii adăugate realizată de producători, inclusiv asupra distribuţiei către consumatorul final. Taxa pe valoarea adăugată este considerată tehnica cea mai completă, neutră şi eficientă de taxare a consumului. În acest context, este necesară delimitarea sferei de aplicare a taxei pe valoarea adăugată, unul dintre elementele tehnice fundamentale ale acestui impozit. În principiu, sfera de aplicare a TVA era reprezentată de bunurile livrate, serviciile prestate şi lucrările executate în interiorul unei ţări. În prezent, în Uniunea Europeană se practică aşa-numitul sistem tranzitoriu, bazat pe coexistenţa principiului destinaţiei şi a principiului originii în impozitarea operaţiunilor cuprinse în sfera de aplicare a TVA . 

Conform art.98 al Directivei 112/2006, statele membre pot aplica una sau două taxe reduse de minimum 5% pentru bunurile şi serviciile enumerate în lista limitativă din Anexa III, respectiv: alimentele (inclusiv băuturi, cu excepţia băuturilor alcoolice) destinate consumului uman şi animal; animalele vii, seminţele, plantele şi ingredientele utilizate în mod normal în prepararea alimentelor; produsele utilizate în mod normal pentru a completa sau înlocui alimentele; furnizarea apei; produsele farmaceutice de tipul celor utilizate pentru îngrijirea sănătăţii, prevenirea bolilor şi ca tratament în scopuri medicale şi veterinare, inclusiv produsele folosite în scopul contracepţiei şi protecţiei igienice feminine; echipamentele medicale, materialele auxiliare şi alte aparate destinate atenuării sau tratării handicapurilor, pentru utilizarea personală exclusivă a persoanelor cu handicap, inclusiv repararea respectivelor bunuri şi livrarea de scaune de copii pentru automobile; transportul de persoane şi al bagajelor acestora; livrarea, inclusiv împrumutul de către librării, a cărţilor (inclusiv broşuri, pliante şi imprimate similare, albume, cărţi de desenat sau de colorat pentru copii, partituri imprimate sau în manuscris, hărţi şi hărţi hidrografice sau similare), ziare şi periodice, altele decât materialele destinate în totalitate sau în mod predominant publicităţii; dreptul de intrare la spectacole, teatre, circuri, târguri, parcuri de distracţii, concerte, muzee, grădini zoologice, cinematografe, expoziţii şi manifestări şi instituţii culturale similare; receptarea serviciilor de radiodifuziune şi televiziune; furnizarea de servicii de către scriitori, compozitori şi artişti-interpreţi sau executanţi sau drepturile de autor de care beneficiază; livrarea, construirea, renovarea şi transformarea locuinţelor, ca parte a politicii sociale; livrarea de bunuri şi prestarea de servicii de tipul celor utilizate în producţia agricolă, cu excepţia bunurilor de capital, precum utilajele sau clădirile; cazarea în hoteluri şi unităţi similare, inclusiv cazarea pentru vacanţă şi închirierea unor locuri în campinguri sau pe terenuri destinate parcării rulotelor; drepturile de intrare la evenimente sportive; drepturile de utilizare a instalaţiilor sportive; livrarea de bunuri şi prestarea de servicii de către organizaţii recunoscute ca având un caracter social de către statele membre şi angajate în activităţi de asistenţă şi securitate socială, în măsura în care respectivele operaţiuni nu sunt scutite în temeiul articolelor 132, 135 şi 136; prestarea de servicii de către pompele funebre şi crematorii, precum şi furnizarea de bunuri conexe; serviciile de îngrijire medicală şi dentară şi de tratament termal, în măsura în care serviciile respective nu sunt scutite în temeiul articolului 132 alineatul (1) literele (b)-(e); prestarea de servicii furnizate pentru curăţărea străzilor, colectarea şi tratarea deşeurilor menajere, altele decât prestarea acestor servicii de către organismele prevăzute la articolul 13. Conform art.106
, statele membre pot aplica o taxă redusă unui număr de maximum 3 servicii cu mare aport de forţă de muncă incluse pe lista din Anexa IV a Directivei: serviciile minore de reparare (a bicicletelor; a încălţămintei şi articolelor din piele; a îmbrăcămintei şi ţesăturilor folosite în gospodării); renovarea şi repararea locuinţelor private, cu excepţia materialelor care reprezintă o parte semnificativă a valorii serviciului prestat; curăţarea geamurilor şi curăţarea locuinţelor private; servicii de îngrijire la domiciliu, precum asistenţa la domiciliu şi îngrijirea copiilor, vârstnicilor, bolnavilor sau persoanelor cu handicap etc. 
Cotele TVA  existente la nivel european sunt aşadar cote normale (standard) şi cote reduse. Cotele reduse se aplică, de regulă, produselor de strictă necesitate (alimente proaspete, medicamente, proteze medicale etc.), dar şi pentru cărţi şi materiale educaţionale sau pentru servicii culturale, turistice sau de transport public. În ultimul timp, se remarcă tendinţa de a taxa cu cotă redusă anumite bunuri şi servicii ce contribuie la dezvoltarea durabilă şi creşterea calităţii vieţii: tehnologiile nepoluante, alimentele neprelucrate etc. Cota zero se aplică pentru anumite bunuri şi servicii şi semnifică exonerarea de la taxare a respectivelor bunuri şi servicii, fără pierderea dreptului de deducere a TVA aferentă achiziţiilor ce au servit la fabricarea bunurilor sau prestarea serviciilor respective. Acest lucru semnifică diminuarea obligaţiei bugetare reprezentate de TVA şi, în unele cazuri (când TVA deductibilă este mai mare decât TVA colectată), poate determina rambursarea TVA de către autorităţile fiscale. În practica fiscală, în majoritatea statelor, până a se ajunge la rambursare, se procedează la compensarea TVA de recuperat cu datoriile fiscale ale contribuabililor. Rambursarea se realizează cu regularitate, pentru întreprinderile care realizează livrări la export, întrucât asemenea operaţiuni sunt considerate, în virtutea principiului destinaţiei, operaţiuni taxabile cu cota zero.

În anul 2006, Cartea Verde a TVA
 a pus în evidenţă existenţa, la nivel european, a unui sistem scindat, fragmentat, de plată a TVA. Documentul punea în evidenţă o altă carenţă importantă determinată de lipsa unor date clare referitoare la situaţia TVA din statele membre, la impactul real al măsurilor de schimbare luate în diverse state europene.
Cartea verde a TVA a subliniat necesitatea realizării unor schimbări importante, în vederea realizării obiectivelor Strategiei Europa 2020, de reîntoarcere la creştere economică, de redinamizare a pieţei unice şi de menţinere a unor bugete sănătoase. Acest document a permis examinarea angajamentului iniţial luat în anul 1967, pentru a stabili un sistem de TVA unitar, pe baza principiului impozitării ţării de origine. Discuţiile actuale cu statele membre au confirmat că acest principiu a devenit aproape irealizabil, fiind manifestate numeroase blocaje şi disfuncţionalităţi.  Prevederile reglementărilor europene menţionau că sistemul trebuie să fie simplu şi eficient, pentru a se aplica la nivel naţional şi, pe de altă parte, trebuie să fie reduse costurile de conformitate la nivel comunitar, schimburile transfrontaliere netrebuind să ducă la costuri suplimentare. 

Cartea Verde a TVA a lansat procesul de reformă a sistemului TVA european către un sistem simplu, care să opereze la nivel european, cu reguli clare, pe baza unui Cod european al TVA; eficace şi neutru, cu o bază lărgită care să promoveze TVA normal, în care orice derogare să fie raţională şi definită în mod uniform, iar neutralitatea să impună reguli identice în domeniul dreptului de deducere, precum şi un număr limitat de situaţii în care se exercită acest drept. Sistemul european de TVA trebuie să fie robust şi rezistent la fraudă, prin aplicarea unor metode moderne de colectare şi control al TVA. Experienţa arăta că măsura anti-fraudă cea mai eficientă depinde de capacitatea administrativă a autorităţilor fiscale din fiecare ţară. Regulamentele referitoare la aplicarea TVA impun realizarea unor rapoarte anuale în acest domeniu. 

2. STUDII REFERITOARE LA EVALUAREA IMPACTULUI APLICĂRII TVA REDUS
Studii realizate la nivel europen 
Raportul din anul 2003
 realizat pe tema aplicării TVA în statele membre UE arăta nevoia reducerii TVA la anumite bunuri şi servicii, mai ales la produse alimentare, subliniindu-se rolul social deosebit al acestor măsuri în multe state membre UE. Această temă a fost inclusă, de altfel, în  Directiva 2006/18/CE. În timp, s-a constatat însă că acest proces nu s-a făcut în mod coordonat şi raţional. Experienţa arăta că existau state care practicau doar cote standard, dar şi state care practicau mai multe cote reduse.
În anul 2007 a fost realizat un nou raport de evaluare
 la care a lucrat un grup de reflecţie economică independent, numit grupul Copenhagen Economics. Studiul a pus în evidenţă faptul că utilizarea TVA redus nu este adesea instrumentul cel mai adecvat pentru urmărirea obiectivelor economice şi sociale propuse, în principal a celor legate de redistribuirea în favoarea celor cu venituri reduse sau încurajarea consumului unor produse specifice. Experienţa arăta că aceste reduceri implică acordarea unor subvenţii importante, iar amploarea lor diferă de la stat la stat, în funcţie de modul de utilizarea specific al acestor taxe şi de perioada în care acestea au fost aplicate. Evaluarea economică realizată pe un eşantion de 9 state (Germania, Belgia, Spania, Franţa, Grecia, Ungaria, Italia, Polonia şi Marea Britanie) punea în evidenţă faptul că aceste subvenţii reprezentau între 8,2 - 53,3 % din încasările TVA ale respectivelor state, ceea ce diminua cu 1,9 -7,5 puncte efectele reducerii taxei. 
În acest context, sublinia studiul, aplicarea cotei standard rămânea de bază, reamintindu-se că Directiva TVA nu obligă statele membre să utilizeze TVA redus. În studiu se sublinia, de asemenea, că statele membre au responsabilitatea de a limita în toate modalităţile posibile, domeniul de aplicare a acestor cote reduse de TVA, în cazul în care acestea creează dificultăţi. Principalul argument în susţinerea acestor concluzii era faptul că statele trebuiau să menţină bugete naţionale sănătoase, respectând regulile necesare de rigoare bugetară.  Cu toate acestea, se menţiona în studiu, nu trebuie neglijate beneficiile aduse de utilizarea limitată a cotelor reduse la alimente, în cazul în care acestea erau aplicate în mod corespunzător şi că trebuiau luaţi în considerare factori multipli în evaluarea efectelor. Studiul remarca faptul că utilizarea cotelor reduse de TVA la alimentele destinate unor scopuri de redistribuire, este complicată de faptul că statele membre, în acelaşi timp, doresc să opereze cu cote standard de TVA. În acest context, se manifestă mari probleme de delimitare a acestor produse, precum distincţia alimentelor "nesănătoase", a celor tip catering şi restaurant (în Irlanda, de exemplu, funcţionează trei rate, una zero, o rată redusă de 13,5 şi o rată  "standard" pentru diferite tipuri de alimente, în cadrul categoriei de produse alimentare existând 89 de subgrupuri). 
Această orientare foarte detaliată cu privire la ratele adecvate de TVA a dus adesea la dispute cu autorităţile fiscale, cum a fost, de exemplu, cea din  Marea Britanie legată de consumul ciabatta. Schimbările importante produse în mediul de afaceri au determinat statele membre să elaboreze strategii centrate pe grupuri de contribuabili, studiind foarte atent comportamentul şi dificultăţile acestora în relaţia cu autorităţile fiscale. În acest demers, se preciza în studiu, trebuie reamintit că scopul acestor măsuri este de a asigura un mediu favorabil şi o concurenţă nealterată, de a permite autorităţilor fiscale să îşi asigure fondurile şi de a combate frauda.

O altă problemă pusă de reducerea TVA la produse alimentare, agricole sau de alt tip era legată de distincţia care trebuia făcută între efectele pe termen scurt şi cele pe termen lung, între efectele statice şi efectele dinamice. 
Această temă punea problema de fond a eficienţei politicii aplicării TVA redus. Studiul menţiona că întrebarea cea mai pertinentă este dacă ratele selective de TVA redus sunt instrumentul cel mai adecvat pentru orice ţară, în condiţiile existenţei unor costuri fiscale şi de conformitate ridicate. 
În concluzie, studiul arăta că politicile de distribuţie trebuie făcute în ţările cu sisteme bine dezvoltate, nu prin sisteme cu derogări TVA foarte costisitoare. Concluziile studiului arătau că, în prezent, statele membre aplică taxe de TVA foarte diferite şi complexe care au produs distorsiuni economice în multe state membre.  Raportul de evaluare din anul 2007 a pus în evidenţă numeroase disfuncţionalităţi care impuneau simplificarea şi raţionalizarea câmpului de aplicare a taxelor reduse de TVA. În aceste condiţii, Comisia Europeană trebuia să asigure egalitatea de tratament între statele membre, o transparenţă şi coerenţă sporită şi o bună funcţionare a pieţei unice, reducând costurile de aplicare a legislaţiei TVA.

În evaluare se reamintea că principala motivaţie a aplicării reducerii de TVA, mai ales în domeniul produselor alimentare, a fost realizarea unei mai mari echităţi, efectul reducerii fiind realizarea unei redistribuiri a veniturilor pentru grupuri sociale cu venituri scăzute. La nivel european se manifestau însă diferenţe importante între state. Reducerile au fost eficiente acolo unde diferenţele de venituri erau mari, dar de ele au profitat, uneori mai mult,  şi cei cu venituri mari - ceea ce a împiedicat egalizarea veniturilor. Experienţa a arătat că a avut loc aplicarea unor reduceri de TVA nejustificate, deşi motivaţia lor era socială. Se observa faptul că, dacă ieri aceste schimbări erau valabile, astăzi ele nu mai au acelaşi efect, datorită schimbării mediului economic, comercial şi juridic. Un alt factor important a fost acela că aplicarea taxelor reduse de TVA s-a făcut prin acordarea unor subvenţii importante ale statelor. Studiul recomanda ca aceste politici sociale să fie realizate prin ale mijloace. În acest context, se recomanda o utilizare limitată a TVA reduse, principalul obiectiv fiind consolidarea fiscală în statele membre. 

Studiul sublinia că de departe cea mai bună soluţie economică este  menţinerea TVA unică. Evoluţia spre aplicarea unor rate uniforme a TVA prezenta deci cele mai mari avantaje, iar recurgerea la TVA redusă se va putea face numai pe anumite domenii sau numai pentru anumite servicii locale. 

Rezultatele studiului din anul 2007 au fost incluse în Comunicarea Comisiei Europene referitoare la aplicarea TVA reduse, altele decât cele normale din iulie 2007
 în care se reafirma că obiectivele principale urmărite în acest domeniu sunt acelea de a asigura egalitatea de tratament între statele membre, creşterea gradului de transparenţă şi coerenţă, buna funcţionare a pieţei unice europene, dar şi suveranitatea fiscală a statelor. 
În acest scop, pe data de  23 februarie  2011, statele membre au aprobat crearea unui nou grup de experţi şi o platformă de dialog cu autorităţile fiscale numită Tax authorities dialogue platform (TADP). În urma prelucrării datelor existente, în anul 2011, Comisia Europeană a prezentat documentul intitulat Orientările pentru viitor ale politicii europene în domeniul aplicării TVA
, care au avut la bază  studiul  principalelor modificări produse în ultima perioadă
. 
Documentul elaborat de Comisia Europeană sublinia că această revizuire trebuie să se bazeze pe o evaluare cuprinzătoare a impactului care să acopere toate aspectele legate de: anularea cotelor reduse care constituie un obstacol în buna funcţionare a pieţei interne, de faptul că anumite reduceri de TVA care într-un an erau justificate, în anul următor au antrenat distorsiuni ale mediului economic, comercial şi juridic care a evoluat între timp;  anularea unor taxe reduse asupra unor produse care nu sunt încurajate de UE, mai ales datorită efectului asupra mediului, sănătăţii şi bunăstării cetăţenilor etc.  
Pentru a consolida sistemul de TVA, Comisia Europeana preconiza în viitor  utilizarea limitată a TVA reduse şi a lansat în anul 2012 o evaluare amplă a structurii cotelor de TVA, pentru a formula, la sfârşitul anului 2013, principiile directoare pentru perioada următoare, ele fiind supuse, ulterior, consultării publice. 
Comisia Europeană a stabilit că este necesar a elabora un nou cadru de reglementare a TVA redusă, cu scopul de a raţionaliza folosirea acestuia, de a asigura transparenţa şi de a lăsa statelor membre o relativă autonomie în acest domeniu. Comisia a precizat, de asemenea, că trebuie a avea în vedere că orice modificare a TVA are repercusiuni nu numai asupra unui sector anume, ci şi asupra economiei şi finanţelor publice. În scopul reducerii insecurităţii juridice şi pentru a evalua costurile de conformitate, Comisia anunţa că va propune includerea unor informaţii precise referitoare la listele bunurilor şi serviciilor care nu sunt acoperite de rata normală de TVA, în fiecare stat membru.

Referitor la crearea unui sistem robust şi impermeabil la fraudă, Comisia Europeană sublinia că studiile elaborate au arătat că, în medie, 12% din veniturile obţinute din TVA nu sunt niciodată încasate. Frauda constituia un aspect important care se datora unor erori, neglijenţelor sau eludării legii. În acest context, Comisia Europeană atrăgea atenţia că va fi necesar pe viitor să se combată frauda, să fie abordată problema în ansamblul ei, să se studieze posibilităţile de a îmbunătăţi colectarea şi de a controla plata taxelor. În acest scop, Comisia a propus înfiinţarea unui mecanism rapid de reacţie anti-fraudă în domeniul colectării TVA. La nivel european va fi continuată în acest domeniu Strategia elaborată în anul 2006
 şi Planul de acţiune din anul 2008
, fiind elaborat în acest sens un raport recent
. Aceste măsuri vor fi completate de crearea şi funcţionarea adecvată a  Eurofisc-ului
 şi de crearea unui sistem mai performant de schimb de informaţii, fiind creată o echipă de audit transfrontalier. În acest sens, va fi perfecţionat sistemul de colectare a datelor, numit SAFT, care funcţionează deja în unele state membre. 
Comisia Europeană reamintea că este necesară realizarea unor studii mult mai aprofundate şi purtarea unor dialoguri intense cu statele membre. În acest scop, instituţia europeană de statistică Eurostat elaborează rapoarte referitoare la Tendinţele fiscalităţii în UE
, inclusiv pe anul 2013
. Experţii Comisiei Europene, împreună cu statele membre  au elaborat materiale de tip Blueprints
, care prezintă cele mai bune practici în domeniu, baza elaborării unor reforme fiscale în statele membre. În luna iulie 2012 s-a decis crearea unui Forum UE pentru TVA
 pentru a identifica teme de interes comun, iar 10 state membre vor participa la un proiect pilot ce se va desfăşura din iunie 2013 până la sfârşitul anului (Belgia, Estonia, Spania, Franta, Cipru, Letonia, Lituania, Malta, Ungaria, Olanda, Portugalia, Slovenia şi Marea Britanie). 
În anul 2013 a fost elaborat un studiu referitor la evaluarea economică a sistemului european de TVA, realizat tot de Institutul Copenhagen Economics
, care sublinia faptul că actualul sistem europen TVA este foarte fragmetat, existând 27 sisteme naţionale diferite, ceea ce reprezintă principalul obstacol al eficienţei acestuia la nivel intra-UE, împiedicând manifestarea unei reale pieţe unice europene. Studiul arată că schimbările produse în ultimii ani au afectat neutralitatea economică a acestei taxe şi piaţa unică europeană. Evaluarea menţiona că exonerările, derogările şi taxele reduse de TVA sunt considerate de unele părţi ca benefice, în timp ce alte părţi le consideră preferenţiale, valabile doar pentru anumite sectoare.  

În primul semestru al anului 2014 va fi elaborată o nouă propunere legislativă europeană în domeniul TVA, crearea unui sistem mai simplu, mai robust şi mai eficient.

Studii realizate la nivel internaţional 
Organizaţiile economice internaţionale, precum Fondul Monetar Internaţional, Banca Mondială, OECD, au realizat numeroase cercetări referitoare la evaluarea impactului reducerii TVA, fiind elaborate diferite modele de realizare a acestor reduceri şi de evaluare a efectelor lor
. Pentru evaluarea complexă a acestor efecte, Fondul Monetar Internaţional a elaborat un indice numit "C-eficienţă" care ia în calcul mai mulţi factori, făcând distincţie între intenţiile politice cu care se fac aceste reduceri de TVA şi efectele reale ale acestora, demonstrând că are loc un proces de eroziune a efectelor, mai ales datorită decalajelor de conformitate, fraudei sau evaziunii (specialiştii au numit acest proces diferenţă politică). Demn de remarcat este faptul că şi Comisia Europeană ia în calcul rata TVA implicită, care ţine cont de numeroşi factori în evaluarea efectelor. Statisticile publice ex şi post – aplicare a cotelor reduse de TVA arată gradul mare de afectare datorat fraudei şi evaziunii fiscale, precum şi efectul corelării cu alte scutiri fiscale. Calculul nivelului de eroziune se realizează după metode precise, foarte elaborate matematic, care pun accentul pe consumul final al gospodăriilor populaţiei, mai ales pe coşul de consum casnic. Metodele de analiză sunt asemănătoare celor aplicate de Institutul Copenhagen Economics, iar rezultatele evaluărilor depind de acurateţea datelor şi de prelucrarea statistică a acestora. 
Studiile internaţionale subliniază faptul că principalele cauze ale manifestării decalajelor în aplicarea TVA redusă sunt legate de tipul de ţară în care acesta se aplică şi de corelarea cu cota standard de TVA. Studiul FMI arată că, în luna iulie 2011, rata standard medie a TVA în cele 27 de state membre a fost de 20,7%. Studiile arată, de asemenea, că economiile avansate au rate mai mari de conformitate, iar în celelalte state diferenţa politică este relativ mare. 

În ultimii douăzeci de ani, rata medie standard a TVA a avut un trend uşor ascendent, iar acesta a fost accelerat în mod clar în ultimii trei ani. În perioada 2009-2011, rata medie standard a crescut cu aproape 1,3 puncte procentuale
, crescând şi procesul de variaţie al cotelor TVA. Conform datelor Eurostat, după anul 2008 rata medie a TVA standard a crescut constant, inclusiv cotele reduse pentru produsele agricole
.
Studiile internaţionale relevă faptul că prima categorie de produse căreia i se aplică taxe reduse este cea a produselor alimentare. Mărimea beneficiilor simţite de consumatorii finali depinde însă de numeroşi factori, precum ponderea categoriilor defavorizate, diferența dintre cota standard şi ratele efective de TVA aplicabile anumitor categorii de consum etc. Studiile FMI arată că există modele geografice specifice pe categorii de consum pentru care statele aplică regimuri preferențiale de TVA. Aceste modele reflectă caracteristicile socio-economice ale statelor respective (consumul casnic a fost împărţit în şase categorii, iar statele membre în patru regiuni). Studiul FMI arată că există diferenţe importante între statele membre, în special între cele care au aderat la Uniunea Europeană înainte şi după 2004, statele membre care au aderat la Uniunea Europeană în sau după 2004 fiind mult mai restrictive în acordarea de concesii de TVA cetăţenilor lor decât statele membre "mai vechi" care au făcut aceste reduceri cu mult timp înainte şi în alt context economico-social şi politic.
Aceste studii confirmă faptul că aplicarea cotelor reduse de TVA erodează puternic veniturile fiscale ale statelor membre, mai ales în perioade de rigoare bugetară. Studiile elaborate de Banca Mondială
 arată, de asemenea, riscurile actuale ale măsurilor de tip pro-poor, cele pentru categorii defavorizate, măsuri care au fost aplicate în mai multe variante (cotă zero sau structura multi-rată), acestea nefiind la fel de eficiente ca păstrarea TVA simplă. Conform opiniei specialiştilor, noţiunea de sărăcie trebuie abordată   mai cuprinzător, luând în calcul mai mulţi factori. În numeroase situaţii, măsurile au dus, pe termen scurt, la scăderea preţurilor, dar pe termen lung au avut efecte inflaţioniste. 
3. REGLEMENTĂRI NAŢIONALE PRIVIND SISTEMUL TVA FOLOSIT PENTRU PRODUSELE AGRICOLE ŞI AGROALIMENTARE ÎN UNELE STATE MEMBRE UE

State membre care aplică cote reduse la produsele alimentare 
În Austria, conform Legii privind taxa pe valoarea adăugată, cota standard a TVA este de 20%; cota redusă a TVA de 10% se aplică următoarelor produse alimentare: pâine şi cereale; peşte şi fructe de mare; produse alimentare neclasificate
; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; zahăr, gemuri, miere, ciocolată şi dulciuri.  Pentru apă minerală, băuturi răcoritoare, sucuri din legume şi fructe se aplică cota standard a TVA de 20%.
În Belgia conform Codului taxei pe valoarea adăugată, Decretului regal nr.20 din 20 iulie 1970 de stabilire a nivelurilor taxei pe valoarea adăugată şi a repartizării bunurilor şi serviciilor conform acestor nivelurI (cu modificările ulterioare) sunt supuse la plata impozitului indirect livrările de  bunuri şi prestările de servicii, în măsura în care operaţiunea este efectuată cu titlu oneros, de către o persoană care are calitatea de contribuabil
 în Belgia. Cota normală (standard) este de 21% şi se aplică tuturor operaţiunilor constând în livrări de bunuri şi prestări de servicii, altele decât cele care beneficiază de următoarele cote reduse: cota de 12% se aplică asupra: contractelor de închiriere a locuinţelor având o suprafaţă moderată
, fitofarmaceuticelor, pneurilor pentru maşinile agricole, combustibililor extraşi din uleiuri etc; cota de 6% pentru produsele alimentare şi farmaceutice, operele de artă, serviciile agricole, prestaţiile imobiliare cu caracter social, lucrările de reabilitare a locuinţelor. Cota redusă a TVA de 6% se aplică următoarelor produse alimentare: pâine şi cereale (produse de morărit, malţ, amidon şi amidon extras din tuberculii de cartofi); peşte şi fructe de mare destinate consumului uman (excepţii: caviar, languste, homari, crabi, raci, stridii – congelaţi, uscaţi, săraţi sau în saramură, decorticaţi sau nu, precum şi preparatele din languste, homari, crabi, raci şi stridii, întregi sau nu, nedecorticate); produse alimentare neclasificate
; carne şi măruntaie de animale (inclusiv cele preparate sau conservate); lapte, brânză şi ouă; uleiuri şi grăsimi (animale, vegetale, grăsimi alimentare preparate, cu excepţia margarinei, pentru care se aplică cota redusă a TVA de 12%); fructe; legume, plante rădăcinoase şi alte produse alimentare (inclusiv cele preparate sau conservate); cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri (Tabelul A al Anexei la Decretul regal nr.20/1970).

În Cehia, conform Legii 235/2004, cu modificările ulterioare, privind taxa pe valoarea adăugată, cota standard a TVA este de  21% (19% anterior), cota redusă a TVA de 15% (5% anterior) se aplică pentru produsele alimentare: pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. 

În Finlanda, conform Legii nr.1501 din 1993 privind taxa pe valoarea adăugată, cu modificările ulterioare, cota standard a TVA este de  24% (22% anterior), iar  cota redusă a TVA de  14% (17% anterior) se aplică alimentelor, băuturilor şi altor substanţe destinate consumului uman, materiilor prime şi condimentelor, conservanţilor, coloranţilor şi aditivilor alimentari utilizaţi pentru producerea şi conservarea produselor alimentare (art.85). Cota redusă de 14% se aplică pentru următoarele produse alimentare: pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. 

În Franţa,  conform Codului general al impozitelor
 (art.278 şi 278-bis), se aplică o reglementare elastică, bazată pe principii care au făcut posibilă nuanţarea impunerii în raport cu nevoile bugetare şi cu gradul de suportabilitate a celor care trebuie să plătească acest impozit (beneficiarii finali ai bunurilor şi serviciilor al căror preţ este încărcat cu TVA)
. Specialiştii francezi au realizat o evaluare a efectelor aplicării TVA redus în perioada 1995-2000 care a confirmat efectele acestei politici
.  

În Franţa, taxa pe valoarea adăugată se aplică asupra vânzării – cumpărării de bunuri efectuate de întreprinderile a căror cifră de afaceri este superioară plafonului de 76.300 Є şi asupra prestărilor de servicii efectuate de contribuabilii a căror cifră de afaceri se situează peste 27.000 Є, cu excepţia domeniului agriculturii, care este supus unui regim special. Contribuabilii care realizează cifre de afaceri anuale care nu depăşesc 763.000 Є (pentru vânzarea – cumpărarea de bunuri) şi, respectiv, de 230.000 Є (pentru prestarea de servicii) sunt supuşi unui regim simplificat
. Cota standard a TVA este stabilită la 19,6% (art.278) şi se aplică bunurilor şi serviciilor care nu sunt supuse cotelor reduse. Pentru uleiuri şi grăsimi, precum şi pentru zahăr, gemuri, miere, ciocolată şi dulciuri se aplică cota standard a TVA de 19,6%. Cota redusă a TVA de 5,5%  (art.278 bis) se aplică pentru operaţiunile de cumpărare, import, achiziţii intracomunitare, vânzare, livrare, comision, curtaj
 având ca obiect  următoarele produse: apă minerală şi băuturile nealcoolice; produsele destinate alimentaţiei umane (pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; legume; cafea, ceai şi cacao) cu următoarele excepţii: produsele de cofetărie; ciocolata şi toate produsele care conţin ciocolată sau cacao; cu toate acestea ciocolata, ciocolata cu lapte pentru menaj, bomboanele de ciocolată, boabele de cacao, untul de cacao sunt admise la cota redusă a TVA; margarina şi grăsimile vegetale; caviarul; produsele provenind din agricultură, pescuit, picicultură şi avicultură, care nu au suferit nicio transformare:  lemnele folosite pentru încălzire; produsele provenind din silvicultură destinate pentru încălzire; deşeuri din lemn destinate încălziri; alimente simple sau combinate utilizate pentru hrana animalelor de fermă, a celor de curte, peştilor de crescătorie, precum şi produsele care intră în compoziţia acestor alimente; produse antiparazitare, sub rezerva omologării acestora sau a emiterii autorizaţiei de vânzare de către ministrul agriculturii; produsele destinate uzului agricol: produse folosite la fertilizarea solului calcaros; îngrăşăminte. Lista este stabilită anual prin ordin al ministrului economiei şi finanţelor, după consultări prealabile cu specialiştii din domeniu.
În anul 2012 s-au introdus noi delimitări ale produselor alimentare taxate cu TVA de 5,5% şi a celor taxate cu 7%, în funcţie de destinaţia finală a produsului care trebuie să fie strict alimentaţia umană
.
În Germania,  conform Legii din 1979 privind taxa pe valoarea adăugată, cu modificările ulterioare
, entităţile colective care produc/livrează mărfuri, prestează servicii şi importă bunuri sau servicii datorează TVA, care se calculează în cascadă (cu deducerea taxei plătite în amonte), în toate stadiile prin care trec mărfurile/serviciile (de la producerea/prestarea lor până la momentul final al distribuţiei/consumului lor). Sarcina fiscală totală echivalează cu suma rezultată din adiţionarea tuturor taxelor plătite pe întreg parcursul procesului de producţie şi distribuţie al bunurilor supuse impunerii
. Calculul impozitului datorat se face – de către contribuabil – prin aplicarea cotei de impozit asupra cifrei de afaceri brute din fiecare stadiu de producţie sau distribuţie. Cota standard a TVA este de 19% (din ianuarie 2007) şi se aplică tuturor operaţiunilor taxabile, cu excepţia celor supuse cotei reduse. Cota redusă a TVA de 7% se aplică produselor agricole şi celor asimilate acestora: legume, fructe, peşte, carne, produse forestiere (inclusiv lemnul) şi hrana pentru animale; produse alimentare de bază: pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. Nu intră în această categorie produsele alimentare de lux (de exemplu, crabi şi caviar); o serie de băuturi care se vând spre a se consuma pe loc: sucuri, bere draft etc. 

În Grecia, conform  Codului privind taxa pe valoarea adăugată, cota standard a TVA este, din iulie 2010, de 23% , crescând faţă de 19 % anterior, şi se aplică în general tuturor bunurilor şi serviciilor; iar cota redusă a TVA de 13%, crescută faţă de cota anterioara 9% (din ianuarie 2011) se aplică pentru produse alimentare, produse farmaceutice, transportul de persoane etc. O cotă foarte redusă de 6,5% se aplică, începând din ianuarie 2011, cazării în hoteluri, medicamentelor şi vaccinurilor, cărţilor pentru copii, ziarelor etc.
În Italia, conform  Legii privind taxa pe valoarea adăugată – DPR 633/1972, cu modificările ulterioare, aria de aplicare a TVA  (în Italia denumită Impozit pe Valoarea Adăugată) cuprinde transferul proprietăţii bunurilor şi mărfurilor, prestările de servicii efectuate în Italia (constituind activitatea obişnuită a unei întreprinderi, precum şi activităţile profesionale), intrând în sfera de aplicare a TVA şi importurile de bunuri şi servicii, în general
. În Italia, impozitarea se face prin aplicarea a trei cote distincte:

· cota de bază (standard) de 21%, cu un procent mai mult decât cel anterior din 2011, care se aplică asupra tuturor bunurilor şi serviciilor care nu beneficiază de vreuna dintre cotele reduse;

·  cota foarte redusă de 4% care se aplică asupra produselor agricole şi altor produse de primă necesitate (pâine, cereale, fructe şi legume), editurile etc.;

· cota redusă de 10% vizează prestaţiile hoteliere, restaurantele, cafenelele şi anumite produse alimentare, de exemplu: peşte şi fructe de mare; produse alimentare neclasificate; carne; lapte, brânză şi ouă; uleiuri şi grăsimi; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri.

În Lituania, Legea nr.IX-751/2002 privind taxa pe valoarea adăugată, cu modificările ulterioare (art.19, par.3, pct.5,6,7 şi 9) prevede cota standard a TVA de de 21%, cu trei puncte mai mare faţă de  cota anterioară (18%). Conform art.19, cota redusă a TVA de 5% se aplică, în condiţiile legii, pentru: produse alimentare organice; carne îngheţată şi deşeuri comestibile din carne; carne îngheţată şi congelată de pasăre şi deşeuri comestibile din carne de pasăre; peşte proaspăt şi congelat. Pentru celelalte produse alimentare, se aplică cota standard a TVA de 21%. 
În Luxemburg, Legea din 12 februarie 1979 privind taxa pe valoarea adăugată, cu modificările ulterioare, prevede patru cote ale TVA: 15% (cota standard), 6% (cota redusă) şi 3% (cota foarte redusă). Produselor alimentare destinate consumului uman li se aplică cota foarte redusă a TVA de 3% (Anexa B a Legii privind TVA - Lista bunurilor şi serviciilor supuse taxelor foarte reduse): pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri.


În Olanda, Legea din 1968 privind taxa pe capital (taxa pe valoarea adăugată), cu modificările ulterioare prevede cota standard a TVA este de 21 % faţă de 19% anterior şi este aplicabilă bunurilor şi serviciilor care nu sunt supuse cotei reduse. Cota redusă a TVA de 6% se aplică pentru următoarele produse alimentare:  pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. De asemenea, cota redusă  a TVA de 6% priveşte protezele, medicamentele, unele bunuri şi servicii destinate agriculturii, artele, cărţile, ziarele, revistele, transportul de pasageri, serviciile de frizerie şi coafură, renovarea şi reabilitarea locuinţelor.


În Polonia, conform Legii din 11 martie 2004 privind taxa pe valoarea adăugată, cota standard a TVA este de 23% (22% anterior). Cota foarte redusă a TVA de 5%, faţă de 3% anterior, se aplică pentru: peşte şi fructe de mare; carne; lapte, brânză şi ouă; legume. Cota redusă a TVA de 8% (7% anterior)  se aplică pentru: pâine şi cereale; produse alimentare neclasificate; fructe; uleiuri şi grăsimi; cafea, ceai şi cacao; apă minerală, băuturi răcoritoare şi sucuri din legume şi fructe; zahăr, gemuri, miere, ciocolată şi dulciuri.

În Portugalia, Codul privind taxa pe valoarea adăugată prevede cota standard a TVA este de 23% (21% anterior), iar cota foarte redusă a TVA de 5% (6% anterior) se aplică pentru alimentele de bază: cereale, carne, peşte, lapte şi produse lactate, legume proaspete. Cota redusă a TVA de 13% (12% anterior) se aplică pentru următoarele produse alimentare (altele decât cele de bază): alimente conservate, hrană preparată destinată consumului imediat, cafea, vinuri etc. Aceeaşi cotă se aplică pentru produsele alimentare comercializate prin catering.

În Slovenia, Legea nr.25/2005 privind taxa pe valoarea adăugată, cu modificările ulterioare, prevede cota standard a TVA este de 20%, iar cota redusă a TVA de 8,5% se aplică pentru următoarele produse alimentare: pâine şi cereale; peşte şi fructe de mare; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri.


În Spania, Legea 37/1992 privind taxa pe valoarea adăugată, cu modificările ulterioare, prevede cota standard a TVA de 21% (16% în 2009, 18% în 2010) aplicabilă operaţiunilor impozabile care nu cad sub incidenţa cotelor reduse. În septembrie 2012,   cota redusă a fost stabilită la 10% (7% în anul 2009, 8% în 2010) se aplică produselor alimentare, băuturi răcoritoare, transportului de persoane, serviciilor hoteliere, restaurantelor etc. carne, pește, pâine, ulei, băuturi răcoritoare, iaurt, cafea, paste, medicale și de igienă. Cota foarte redusă a TVA de 4% se aplică pentru următoarele produse alimentare de bază: pâine; făină de panificaţie; lapte şi produse lactate, brânzeturi, ouă; fructe; uleiuri şi grăsimi; legume; cerealele naturale. De asemenea, cota foarte redusă a TVA de 4% priveşte produsele farmaceutice, protezele şi vehiculele pentru handicapaţi, cărţi şi periodice. 


În Suedia, Legea nr.200/1994 privind taxa pe valoarea adăugată, cu modificările ulterioare, prevede cota standard a TVA este de 25%.  Cota redusă a TVA de 12% se aplică pentru următoarele produse alimentare: pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. Categoria produselor alimentare include, conform legii, toate substanţele sau produsele destinate consumului alimentar uman (procesate integral/parţial sau neprocesate). Din această categorie fac parte şi  plantele/cerealele deja recoltate, precum şi animalele sacrificate în abatoare. Nu fac parte din categoria produselor alimentare: animalele vii, plantele/cerealele nerecoltate, tutunul şi produsele din tutun etc., pentru care se aplică cota standard a TVA de 25%. 

În Cipru, conform Legii din 2000 privind taxa pe valoarea adăugată, cota standard TVA este de 18%, faţă de 15% cea anterioară, iar cota zero pentru produsele alimentare a fost desfiinţată. În prezent, se aplică o cotă redusă de 5% pentru o serie de produse alimentare: pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. 
State membre în care se aplică cota zero la produsele alimentare


În Irlanda,  Legea din 1972 privind taxa pe valoarea adăugată, cu modificările ulterioare, prevede cota standard a TVA este de 23% (21% anterior) şi taxa pe valoarea adăugată „cota zero” se aplică  pentru majoritatea produselor alimentare comercializate în magazine (inclusiv supermarketuri): pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao.  În această categorie nu sunt incluse: produse de panificaţie pe bază de ouă şi făină (prăjituri, biscuiţi, covrigei) pentru care legea prevede o cotă redusă a TVA de 13,5%; bomboane, ciocolată, dulciuri, îngheţată şi băuturi nealcoolice, deserturi/iaurturi congelate, dulciuri care nu se pregătesc prin coacere, snaksuri din cereale sau seminţe, felii de pâine prăjită, sucuri şi băuturi alcoolice, pentru care legea prevede aplicarea cotei standard a TVA de 23%. Dacă produsele alimentare şi băuturile pentru care cota TVA este zero sunt comercializate în cadrul hotelurilor, restaurantelor, cafenelelor, cantinelor, firmelor de catering sau prin intermediul automatelor, cota TVA aplicabilă este de 13,5%. Dacă produsele alimentare şi băuturile pentru care cota TVA este de 21% sunt furnizate pentru pregătirea unei mese de oricare din unităţile menţionate mai sus, cota TVA aplicabilă este de 13,5% (cu excepţia băuturilor alcoolice, sucurilor şi sucurilor din fructe). Toate băuturile alcoolice, sucurile, apa îmbuteliată şi băuturile naturale sunt supuse taxei pe valoarea adăugată de 23%. Cota TVA pentru hrana caldă livrată la domiciliu este de 13,5% (indiferent de cota TVA aplicată acestor produse). 


În Malta, Legea din 1999  privind taxa pe valoarea adăugată, cu modificările ulterioare, prevede cota standard a TVA de 18%. Pentru majoritatea produselor alimentare, se aplică taxa pe valoarea adăugată „cota zero”. Pentru cafea, ceai şi cacao, apă minerală, băuturi răcoritoare, sucuri din legume şi fructe, anumite produse de cofetărie se aplică cota standard a TVA de 18%.

În Marea Britanie, conform Legii din 1994 privind taxa pe valoarea adăugată, cu modificările ulterioare, cota standard a TVA este de 20% (17,5% anterior). Taxa pe valoarea adăugată „cota zero” se aplică pentru majoritatea produselor alimentare: pâine şi cereale; peşte şi fructe de mare; produse alimentare neclasificate; fructe; carne şi preparate din carne; lapte, brânzeturi şi ouă; uleiuri şi grăsimi; legume; cafea, ceai şi cacao; zahăr, gemuri, miere, anumite tipuri de ciocolată şi de dulciuri (prăjituri şi biscuiţi, altele decât cele parţial sau total glazurate cu ciocolată). 
Legea prevede patru mari categorii de bunuri cărora li se aplică TVA „cota zero”: alimentele destinate consumului uman, hrana pentru animale, seminţele plantelor folosite pentru cele două categorii şi animalele vii destinate hranei umane (Anexa 8 a Legii privind taxa pe valoarea adăugată). Produselor care, deşi fac parte din aceste categorii, sunt comercializate prin catering sau sunt folosite pentru pregătirea produselor exceptate (de la cota TVA zero) li se aplică cota standard.  Cota standard a TVA se aplică şi pentru produse alimentare precum: îngheţata, iaurtul congelat şi alte produse similare congelate; dulciurile parţial/total glazurate cu ciocolată; băuturile spirtoase, berea, vinul şi produsele derivate din vin; alte băuturi (inclusiv sucuri din fructe şi apa îmbuteliată) şi siropuri, concentrate, esenţe şi produse folosite pentru prepararea băuturilor etc.

State membre în care se aplică cota standard TVA la produse alimentare

Există state membre ale Uniunii Europene care aplică produselor alimentare cotele standard de TVA precum: Danemarca  25%, Bulgaria 20%, Estonia 20% fost 18, Letonia 21% (18% anterior), Slovacia 20%, România 24%. Ungaria care aplica cota standard de TVA 27% ( 20% anterior), a modificat prevederile legale recent aplicând o cotă redusă de 18% la produsele alimentare, explicând că, în acest sector, s-a confruntat cu mai multe tipuri de evaziune fiscală. 
ANEXA
Lista taxelor TVA aplicate în statele membre – 2013

� Direcţia cercetare şi documentare, Reglementări privind cota redusă a T.V.A. pentru produsele alimentare - 2008, 2011

� COM(2003) 397 final


� http://ec.europa.eu/taxation_customs/resources/documents/taxation/vat/key_documents/table_derogations/vat_index_derogations_en.pdf


� http://ec.europa.eu/taxation_customs/resources/documents/taxation/vat/key_documents/table_derogations/vat_derogations_options_directive_112-06_en.pdf


� http://ec.europa.eu/taxation_customs/resources/documents/taxation/vat/key_documents/vat_committee/2012_notifications.pdf


� http://eur-lex.europa.eu/Result.do?T1=V3&T2=2006&T3=112&RechType=RECH_consolidated&Submit=Search


� http://ec.europa.eu/taxation_customs/common/publications/com_reports/taxation/index_fr.htm





� � HYPERLINK "http://eur-lex.europa.eu/LexUriServ/LexUriServ.do?uri=OJ:L:2011:077:0001:0022:FR:PDF" �Règlement du Conseil (UE) n° 282/2011�


� http://ec.europa.eu/taxation_customs/taxation/vat/how_vat_works/rates/index_fr.htm


� „Articolul 106


Consiliul, hotărând în unanimitate la propunerea Comisiei, poate permite statelor membre să aplice până la 31 decembrie 2010 cotele reduse prevăzute la articolul 98 serviciilor enumerate în anexa IV.


Cotele reduse pot fi aplicate serviciilor aparţinând a cel mult două dintre categoriile stabilite în anexa IV. În cazuri excepţionale, un stat membru poate să aplice cotele reduse serviciilor aparţinând a trei dintre categoriile respective.”

� http://ec.europa.eu/taxation_customs/taxation/vat/key_documents/index_fr.htm


� http://ec.europa.eu/taxation_customs/resources/documents/taxation/vat/key_documents/communications/com_2011_851_fr.pdf


� COM(2006) 254 du 31.5.2006; COM(2007) 758 du 23.11.2007


� COM(2008) 870 du 1.12.2008.


� � HYPERLINK "http://ec.europa.eu/taxation_customs/resources/documents/taxation/tax_fraud_evasion/com_2012_722_fr.pdf" ��http://ec.europa.eu/taxation_customs/resources/documents/taxation/tax_fraud_evasion/com_2012_722_fr.pdf�





� Règlement (UE) n° 904/2010 du Conseil du 7 octobre 2010


� http://ec.europa.eu/taxation_customs/taxation/gen_info/economic_analysis/tax_structures/index_en.htm


� http://ec.europa.eu/taxation_customs/resources/documents/taxation/gen_info/economic_analysis/tax_structures/2013/report.pdf


� http://ec.europa.eu/taxation_customs/resources/documents/common/publications/info_docs/taxation/fiscal_blueprint_en.pdf


� � HYPERLINK "http://ec.europa.eu/taxation_customs/taxation/vat/key_documents/eu_vat_forum/index_fr.htm" ��http://ec.europa.eu/taxation_customs/taxation/vat/key_documents/eu_vat_forum/index_fr.htm� 


� http://ec.europa.eu/taxation_customs/resources/documents/common/publications/studies/vat_public_sector_exemptions_en.pdf


� http://www.empcom.gov.in/WriteReadData/UserFiles/file/No_1%20A-5%20Patterns%20of%20Reduced%20VAT%20Rates%20in%20the%20European%20Union%20Jan%20Feb%20page%2013-21.pdf


� http://www.kpmg.com/global/en/services/tax/tax-tools-and-resources/pages/indirect-tax-rates-table.aspx


� epp.eurostat.ec.europa.eu/cache/ITY_PUBLIC/2-21052012-BP/FR/2-21052012-BP-FR.PDF mai 2012  





� Tuan Minh Le, Kavita Rao, Value Added Taxation:  Mechanism, Design, and Policy Issues

� Din categoria produselor alimentare neclasificate fac parte produse precum: pectina, mierea artificială şi caramelul, praful de ouă şi înlocuitorii de ouă, supele concentrate, suplimentele alimentare, praful de copt, drojdia pentru distilarea băuturilor alcoolice, conservele cu supe din carne şi legume, diverse semipreparate (pizza, sandviciuri), extract şi concentrat de malţ etc.


� Este considerat contribuabil debitor al taxei pe valoarea adăugată: persoana fizică sau juridică – situată în Belgia – care exercită (cu spriit comercial) o activitate economică (constând în livrarea de bunuri ori prestarea de servicii), de o manieră obişnuită şi independentă, cu titlu principal sau ocazional, oriunde ar fi locul de exercitare a activităţii.


� Este apreciată ca suprafaţă moderată: 190 mp. pentru o casă şi, respectiv, 100 mp. pentru un apartament.


� Din categoria produselor alimentare neclasificate fac parte produse precum: pectina, mierea artificială şi caramelul, praful de ouă şi înlocuitorii de ouă, supele concentrate, suplimentele alimentare, praful de copt, drojdia pentru distilarea băuturilor alcoolice, conservele cu supe din carne şi legume, diverse semipreparate (pizza, sandviciuri), extract şi concentrat de malţ etc.


�� HYPERLINK "http://www.legifrance.gouv.fr/affichCode.do;jsessionid=FEDF1C53E43E4843705F1D7177B35289.tpdjo11v_1?cidTexte=LEGITEXT000006069577&dateTexte=20110503" ��http://www.legifrance.gouv.fr/affichCode.do;jsessionid=FEDF1C53E43E4843705F1D7177B35289.tpdjo11v_1?cidTexte=LEGITEXT000006069577&dateTexte=20110503�


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 126 -127


� Clément Carbonnier, Différence des ajustements de prix a des hausses ou baisses des taux de


la TVA : un examen empirique a partir des réformes françaises de 1995 et 2000, Economie et Statistique 2008


� Regimul simplificat de impozitare constă în plata – în patru rate trimestriale – a sumelor calculate pe baza nivelului taxei achitate în cursul anului precedent.


� Ocupaţia curtierului (persoana care se ocupă de mijlocirea tranzacţiilor de bursă)


� � HYPERLINK "http://www.impots.gouv.fr/portal/dgi/public/professionnels.impot?pageId=prof_tva&espId=2&impot=TVA&sfid=50" ��http://www.impots.gouv.fr/portal/dgi/public/professionnels.impot?pageId=prof_tva&espId=2&impot=TVA&sfid=50�





� � HYPERLINK "http://www.tmf-vat.com" ��www.tmf-vat.com� 


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 133 - 134


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 150 – 151

